Document ID: 32007H0562

Reference:
17.8.2007
RO
Jurnalul Oficial al Uniunii Europene
L 214/9
RECOMANDAREA CONSILIULUI
din 12 iunie 2007
privind schimbul de informații referitoare la răpirile comise de teroriști
(2007/562/CE)
CONSILIUL UNIUNII EUROPENE,
întrucât:
(1)
Răpirile efectuate de către grupuri sau indivizi care pot fi considerați ca făcând parte din sfera terorismului internațional reprezintă o provocare majoră pentru statele membre.
(2)
Pentru a soluționa în mod pozitiv aceste situații, statele membre trebuie să colecteze informații de bază, să stabilească contacte și să inițieze discuții într-un cadru confidențial.
(3)
Capacitățile statului membru vizat ar fi consolidate în mod semnificativ dacă acesta ar avea posibilitatea de a valorifica experiența dobândită de alte state membre în situații similare.
(4)
În acest scop, fiecare stat membru ar trebui să comunice celorlalte state membre o fișă cu date conținând informații esențiale despre cazuri de răpiri anterioare; aceste informații, care ar trebui să fie exclusiv informații neclasificate, ar trebui să fie transmise după soluționarea incidentului și să fie limitate la incidentele care țin de terorismul internațional,
RECOMANDĂ:
1.
Statele membre:
(a)
să comunice, după soluționarea unui caz de răpire, următoarele date (1):
—
țara și regiunea în care a avut loc răpirea;
—
numărul și naționalitatea ostaticului/ostaticilor;
—
data și ora răpirii;
—
data și ora la care s-a sfârșit incidentul;
—
făptașii/gruparea teroristă responsabilă;
—
modul de operare;
—
motivația răpirii;
—
intervenția unui mediator (da/nu);
—
persoana de contact în statul membru vizat.
Aceste informații ar trebui să fie comunicate conform formatului prevăzut în anexa 1;
(b)
să comunice, de asemenea, următoarele informații complementare, dacă este cazul:
—
motivul pentru care ostaticii se aflau în țara respectivă, cunoștințele lingvistice și sexul acestora;
—
ideologia, naționalitatea, cunoștințele lingvistice ale făptașilor;
—
mijloacele utilizate de făptași pentru a se adresa publicului;
—
detalii cu privire la modul de operare al făptașilor.
Aceste informații facultative ar trebui să fie comunicate conform formatului prevăzut în anexa 2.
2.
În cazul în care vor fi incluse date cu caracter personal, acestea vor fi comunicate în conformitate cu legislația națională.
3.
Statele membre să colecteze informații cu privire la toate incidentele survenite de la data de 1 ianuarie 2002 într-un rezumat pe care să îl transmită celorlalte state membre.
4.
Statele membre să facă schimb de informații pe baza principiilor anterior menționate prin rețeaua de birouri de legătură destinată schimbului de informații, la nivelul Uniunii Europene, cu privire la incidentele teroriste.
5.
Statele membre să transmită aceste informații, în măsura posibilului, și către Europol, iar după un an să verifice dacă, în funcție de cantitatea și de natura informațiilor comunicate, ar fi oportună constituirea unei baze de date la Europol.
6.
Statele membre să redacteze o listă a coordonatelor de contact și să își pună la dispoziție reciproc această listă pentru a facilita comunicarea directă între punctele de contact.
(1)  În cazul unei răpiri, cu ajutorul acestor informații s-ar putea determina cu rapiditate dacă un alt stat membru s-a confruntat deja cu situații în care cetățeni ai UE au fost răpiți în aceeași regiune, de către aceeași grupare teroristă sau în circumstanțe similare. Statul membru vizat ar putea în acest caz intra în legătură cu persoana de contact specificată. Alte schimburi de informații și de experiență ar trebui să aibă loc în mod bilateral, în conformitate cu legislația națională.
ANEXĂ 1
Notification of terrorist kidnap
(or suspected terrorist kidnap)
Please complete all fields in this box
ANEXĂ 2
Completion of the following information is optional in accordance with national law

Summary:
Răpirile comise de teroriști – schimbul de informații
Răpirile comise de teroriști – schimbul de informații
SINTEZĂ PRIVIND:
Recomandarea Consiliului privind schimbul de informații referitoare la răpirile comise de teroriști
SINTEZĂ
CARE ESTE ROLUL ACESTEI RECOMANDĂRI?
Recomandarea stabilește o procedură pentru schimbul de experiență între statele membre ale Uniunii Europene (UE) pentru a contribui la soluționarea răpirilor comise de teroriști.
ASPECTE-CHEIE
Răpirile comise de teroriști reprezintă o provocare majoră pentru țările UE. Pentru a soluționa în mod pozitiv aceste situații, țările au nevoie de informații de bază, să stabilească contacte și să inițieze discuții confidențiale. Prin schimbul de informații se poate determina cu rapiditate dacă o altă țară a UE s-a confruntat deja cu situații de răpire în aceeași regiune, de către aceeași grupare teroristă sau în circumstanțe similare.
Pentru aceasta, fiecărei țări a UE i se recomandă să transmită altor țări ale UE fișe cu date despre orice răpire comisă de teroriști, după soluționarea incidentului.
Aceste informații trebuie să includă:
țara și regiunea în care a avut loc răpirea;
numărul și naționalitatea ostaticilor;
data și ora răpirii și ale sfârșitului acesteia;
gruparea teroristă responsabilă sau făptașul;
metoda răpirii;
motivația răpirii;
eventuala intervenție a unui mediator;
persoana de contact din țara UE în cauză.
De asemenea, trebuie să se furnizeze următoarele informații complementare, dacă este cazul:
motivul pentru care ostaticii se aflau în țara respectivă, cunoștințele lingvistice și sexul acestora;
ideologia, naționalitatea și cunoștințele lingvistice ale făptașilor;
mijloacele utilizate de făptași pentru a se adresa publicului;
detalii cu privire la modul de operare al făptașilor.
Anexele la recomandare propun un format standard pentru aceste informații, precum și sugestii privind informațiile complementare care trebuie furnizate, cum ar fi strategia de negociere, tacticile de întârziere și dacă au fost implicate răscumpărări sau cereri politice.
Alte schimburi de informații și de experiență ar trebui să aibă loc în mod bilateral, în conformitate cu legislația națională. Procesarea datelor cu caracter personal trebuie să se facă, de asemenea, în conformitate cu legislația națională.
Fiecare țară a UE trebuie să colecteze informații cu privire la orice incidente survenite de la data de 1 ianuarie 2002 într-un rezumat pe care să îl transmită celorlalte țări ale UE. De asemenea, trebuie să circule o listă a persoanelor de contact pentru a facilita comunicarea directă.
Schimbul de informații trebuie să se realizeze prin rețeaua de legătură bidirecțională pentru schimbul de informații privind incidentele teroriste la nivelul UE (a se vedea Decizia 2005/671/JAI a Consiliului). De asemenea, informațiile trebuie să fie transmise și către Europol, cu o revizuire după 12 luni pentru a se stabili dacă tipul și cantitatea datelor necesită o bază de date.
CONTEXT
              
Pentru informații suplimentare, consultați:
Criza și terorismul pe site-ul Comisiei Europene;
„Lupta UE împotriva terorismului” pe site-ul Consiliului Uniunii Europene.
ACT
Recomandarea Consiliului din 12 iunie 2007 privind schimbul de informații referitoare la răpirile comise de teroriști (JO L 214, 17.8.2007, pp. 9-12)
ACTE CONEXE
            
Decizia2005/671/JAI a Consiliului din 20 septembrie 2005 privind schimbul de informații și cooperarea referitoare la infracțiunile de terorism (JO L 253, 29.9.2005, pp. 22-24)
Data ultimei actualizări: 03.05.2016